ਹਫ਼ਤੇ ’ਚ ਹਰ ਦਿਨ ਇੱਕੋ ਸਮੇਂ ਸੌਣਾ ਕਿੳਂ ਜ਼ਰੂਰੀ ਹੈ?
ਤੁਹਾਡੇ ਕੰਮ ਅਤੇ ਆਰਾਮ ਦੇ ਦਿਨਾਂ ਵਿੱਚ ਤੁਹਾਡੇ ਸੌਣ ਦੇ ਸਮੇਂ ਵਿੱਚ ਥੋੜ੍ਹਾ ਜਿਹਾ ਅੰਤਰ ਤੁਹਾਡੇ ਸਰੀਰ ਦੇ ਬੈਕਟੀਰੀਆ ਵਿੱਚ ਸਿਹਤ ਲਈ ਮਾੜੇ ਬਦਲਾਅ ਲਿਆ ਸਕਦਾ ਹੈ। ਯੂਕੇ ਦੇ ਖੋਜਾਰਥੀਆਂ ਵੱਲੋਂ ਕੀਤੀ ਇੱਕ ਖੋਜ ਮੁਤਾਬਕ ਇਸ ਦਾ ਇੱਕ ਕਾਰਨ ‘ਸੋਸ਼ਲ ਜੈਟਲੈਗ’ ਵਾਲੇ ਲੋਕਾਂ ਦੀ ਮਾੜੀ ਖ਼ੁਰਾਕ ਹੋਣਾ ਹੋ ਸਕਦਾ ਹੈ।

ਵੀਕਐਂਡ ਦੇ ਮੁਕਾਬਲੇ, ਹਫ਼ਤੇ ਵਿੱਚ ਵੱਖਰੇ ਸਮੇਂ ਉੱਤੇ ਸੌਣ ਅਤੇ ਜਾਗਣ ਨੂੰ ‘ਸੋਸ਼ਲ ਜੈਟਲੈਗ’ ਕਿਹਾ ਜਾਂਦਾ ਹੈ।

==ਨੀਂਦ ਦਾ ਫ਼ਰਕ ਬੈਕਟੀਰੀਆ ਨੂੰ ਕਿਵੇਂ ਪ੍ਰਭਾਵਿਤ ਕਰਦਾ ਹੈ==

ਇਸ ਗੱਲ ਤੋਂ ਸਭ ਜਾਣੂ ਹਨ ਕਿ ਬੇਨਿਅਮੀ ਨੀਂਦ, ਖਾਸ ਕਰਕੇ ਵੱਖੋ-ਵੱਖਰੀਆਂ ਸ਼ਿਫਟਾਂ ਵਿੱਚ ਕੰਮ ਕਰਨ ਦੇ ਸਰੀਰ ਉੱਤੇ ਮਾੜੇ ਪ੍ਰਭਾਵ ਹੋ ਸਕਦੇ ਹਨ। ਆਪਣੇ ਸੌਣ ਅਤੇ ਉੱਠਣ ਦਾ ਇੱਕ ਨੇਮਬੱਧ ਸਮਾਂ ਰੱਖ ਕੇ ਅਤੇ ਇੱਕ ਚੰਗੀ ਖੁਰਾਕ ਖਾ ਕੇ ਅਸੀਂ ਆਪਣੇ ਆਪ ਨੂੰ ਬਿਮਾਰੀਆਂ ਦੇ ਖਤਰੇ ਤੋਂ ਬਚਾ ਸਕਦੇ ਹਾਂ।

ਕਿੰਗਸ ਕਾਲਜ ਆਫ਼ ਲੰਡਨ ਵੱਲੋਂ ਕੀਤੀ ਗਈ ਇੱਕ ਖੋਜ ਵਿੱਚ ਲਗਭਗ 1000 ਲੋਕਾਂ ਨੇ ਹਿੱਸਾ ਲਿਆ। ਇਸ ਵਿੱਚ ਇਹ ਸਾਹਮਣੇ ਆਇਆ ਕਿ ਤੁਹਾਡੀ ਰਾਤ ਦੀ ਨੀਂਦ ਵਿੱਚ ਆਮ ਹਫ਼ਤੇ ਨਾਲੋਂ 90 ਮਿੰਟ ਦਾ ਫ਼ਰਕ ਵੀ ਤੁਹਾਡੇ ਢਿੱਡ ਵਿਚਲੇ ਬੈਕਟੀਰੀਆ ਨੂੰ ਪ੍ਰਭਾਵਿਤ ਕਰ ਸਕਦਾ ਹੈ। ਤੁਹਾਡੇ ਪਾਚਨ ਤੰਤਰ ਵਿੱਚ ਕਈ ਕਿਸਮ ਦੇ ਵੱਖਰੇ ਬੈਕਟੀਰੀਆ ਦਾ ਹੋਣਾ ਬਹੁਤ ਜ਼ਰੂਰੀ ਹੈ। ਕੁਝ ਬੈਕਟੀਰੀਆ ਬਾਕੀਆਂ ਨਾਲੋਂ ਬਿਹਤਰ ਹੁੰਦੇ ਹਨ, ਪਰ ਇਨ੍ਹਾਂ ਦਾ ਸਹੀ ਮਿਸ਼ਰਣ ਹੋਣ ਨਾਲ ਕਈ ਬਿਮਾਰੀਆਂ ਦੂਰ ਕੀਤੀਆਂ ਜਾ ਸਕਦੀਆਂ ਹਨ।

ਇਸ ਖੋਜ ਦੀ ਲੇਖਿਕਾ ਕੇਟ ਬਰਮਿੰਘਮ ਹੈਲਥ ਸਾਇੰਸ ਕੰਪਨੀ ‘ਜ਼ੋ’ ਵਿੱਚ ਸੀਨੀਅਰ ‘ਨਿਊਟਰੀਸ਼ਨ ਸਾਇੰਟਿਸਟ’ ਹਨ। ਉਨ੍ਹਾਂ ਮੁਤਾਬਕ, “ਸੋਸ਼ਲ ਜੈਟਲੈਗ ਬੈਕਟੀਰੀਆ ਦੀ ਮਾਈਕਰੋਬਾਇਟਾ ਪ੍ਰਜਾਤੀ ਦੇ ਤੁਹਾਡੀ ਸਿਹਤ ਨਾਲ ਸਬੰਧ ਅਨੁਕੂਲ ਨਹੀਂ ਹਨ।’’ 